**Carl Rickard Wallin** (s. 9. huhtikuuta 1980 Tukholma, Ruotsi) on ruotsalainen jääkiekkoilija, joka pelaa keskushyökkääjänä SHL-joukkue Färjestads BK:ssa. Hän toimii joukkueen kapteenina. Wallin on aiemmin pelannut myös yhteensä 79 NHL-ottelua tehopistein 8+11=19 ja kerännyt niissä 34 jäähyminuuttia. Hänen vahvuuksiinsa kuuluu pelintekeminen ja -lukeminen, ylivoimapelaaminen, luovuus ja kahden suunnan pelaaminen. Wallinin heikkouksiin kuuluu heiveröisyys, kulmaväännöt ja maalinedustapelaaminen. Hän hakee ajoittainen myös liian usein parempia maalintekopaikkoja ketjukavereilleen.

Ura
---

### Seuraura

Wallin on Västerås IK:n kasvatti. Hän siirtyi sieltä kaudeksi 1997–1998 Färjestads BK:n J20-junioreihin. Wallin teki tehot 20+30=50, joilla hän voitti J20 SuperElitin syöttöpörssin ja jakoi pistepörssin voiton Malmö Redhawksin Henrik Malmströmin kanssa. Phoenix Coyotes varasi Wallinin kuudennella kierroksella 160. pelaajana NHL:n varaustilaisuudessa 1998.

Kaudella 1998–1999 Wallin voitti piste- ja syöttöpörssin toisen kerran tehoilla 20+32=52. Hän pelasi samalla kaudella myös viisi Elitserien-ottelua ilman tehopisteitä sekä neljä EHL-ottelua tehden yhden maalin. Wallin siirtyi kaudeksi 1999–2000 sarjatasoa alemmas HockeyAllsvenskaniin ja IF Troja-Ljungbyn riveihin. Hän oli tehoilla 15+22=37 joukkueen sisäisen pistepörssin kolmas. Kesäkuussa 2000 Phoenix Coyotes kauppasi Wallinin oikeaudet uuteen NHL-joukkueeseen Minnesota Wildiin. Kaupassa Coyotes sai Joe Juneaun. Hän palasi kaudeksi 2000–2001 Färjestadiin ja tulokaskausi Elitserienissä toi Wallinille 47 runkosarjaottelussa tehot 9+22=31. Hän oli ehdokkaana Elitserienin vuoden tulokkaaksi, mutta palkinto meni lopulta Timrå IK:n Henrik Zetterbergille. Keväällä 2001 Wallin voitti Elitserien-hopeaa. Hän voitti pudotuspelien maalipörssin 11 osumallaan. Kausi 2001–2002 Wallinilla päättyi Ruotsin-mestaruuteen. Hän oli tehoilla 12+31=43 Färjestadin toiseksi paras pistemies pistepörssivoittaja Ulf Söderströmin jälkeen ja sijoittui Elitserienin pistepörssissä seitsemänneksi.

Heinäkuussa 2002 Wallin teki kolmivuotisen tulokassopimuksen Minnesota Wildin kanssa. Hän pelasi kauden 2002–2003 lähes kokonaan AHL-joukkue Houston Aerosissa, jossa Wallin voitti Calder Cupin keväällä 2003. Hän pelasi kauden aikana myös neljä NHL-ottelua tehden yhden maalin. Kaudella 2003–2004 Wallin pelasi NHL:n puolella 15 ottelua tehoin 5+4=9. Kauden 2004–2005 Wallin pelasi kokonaan farmissa NHL:n työsulun vuoksi. Hän oli Aerosin neljänneksi paras pistemies tehoilla 12+31=43.

Wallin palasi kaudeksi 2005–2006 Färjestadiin, kun Minnesota Wild lainasi hänet vuodeksi joukkueeseen. Wallin oli tehoilla 11+19=30 Färjestadin neljänneksi paras pistemies ja voitti keväällä 2006 Ruotsin-mestaruuden. Kaudeksi 2006–2007 hän siirtyi Sveitsin Nationalliga A:n hallitsevaan mestariin HC Luganoon. Wallin oli tehoilla 14+35=49 joukkueen paras pistemies. Huhtikuussa 2007 hän teki kolmivuotisen sopimuksen Färjestadin kanssa. Joukkueen varakapteenina toiminut Wallin voitti kaudella 2007–2008 Färjestadin sisäisen pistepörssin tehoilla 17+23=40. Kaudella 2008–2009 hän teki Elitserienin yhden kauden piste-ennätyksensä tehoilla 18+27=45. Wallin oli taas Färjestadin paras pistemies ja hän sijoittui pistepörssissä kymmenenneksi. Joukkueen kapteenina toiminut Wallin voitti keväällä 2009 Ruotsin-mestaruuden kolmannen kerran urallaan. Hänet valittiin kauden päätteeksi Ruotsin tähdistökentälliseen.

Kaudeksi 2009–2010 Wallin palasi NHL:ään ja siirtyi yksivuotisella sopimuksella Toronto Maple Leafsiin. Hän teki siellä 60 ottelussa tehot 2+7=9. Wallin ei pelannut kauden aikana farmissa. Toukokuussa 2010 hän palasi peräti nelivuotisella sopimuksella Färjestadiin ja aloitti kauden 2010–2011 joukkueen kapteenina. Wallin johdatti joukkueen Ruotsin-mestaruuteen keväällä 2011. Hän jakoi tehoilla 4+9=13 pudotuspelien pistepörssin voiton joukkuetoverinsa Mikael Johanssonin kanssa. Kaudella 2011–2012 Wallin jakoi tehoilla 8+19=27 Färjestadin sisäisen pistepörssin toisen sijan Christian Berglundin kanssa. Hän oli kevään 2012 pudotuspeleissä joukkueen paras maalintekijä viidellä osumallaan.

Wallin oli kaudella 2012–2013 Färjestadin kolmanneksi paras pistemies tehoilla 11+27=38. Kauden 2013–2014 päätteeksi hän voitti SHL-hopeaa. Huhtikuussa 2014 Wallin teki vuoden mittaisen jatkosopimuksen Färjestadin kanssa. Maaliskuussa 2015 hänen sopimustaan jatkettiin taas vuodella.

### Maajoukkueura

Wallin pelasi MM-kilpailuissa vuosina 2007, 2008, 2009, 2010 ja 2011. Hän toimi Ruotsin hopeaa voittaneen joukkueen kapteenina vuonna 2011. Vuosina 2009 ja 2010 Wallin voitti pronssia toimien molemmissa turnauksissa Ruotsin varakapteenina. Wallin voitti vuoden 2010 turnauksessa Ruotsin sisäisen syöttöpörssin viidellä syötöllään.

Wallin pelasi myös alle 20-vuotiaiden MM-kilpailuissa vuonna 2000 sekä alle 18-vuotiaiden EM-kilpailuissa vuonna 1998, jolloin hän voitti kultaa. Yhteensä Wallin on pelannut 42 juniorimaaottelua.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1998–1999 | Färjestads BK | Elitserien | 5 | 0 | 0 | 0 | 0 | – | – | – | – | – |
| 1999–2000 | IF Troja-Ljungby | Allsvenskan | 46 | 15 | 22 | 37 | 54 | – | – | – | – | – |  |  |  |  |  |  | JMM | 7 | 2 | 2 | 4 | 0 |
| 2000–2001 | Färjestads BK | Elitserien | 47 | 9 | 22 | 31 | 24 | 16 | 11 | 3 | 14 | 4 |
| 2001–2002 | Färjestads BK | Elitserien | 50 | 12 | 31 | 43 | 56 | 10 | 4 | 9 | 13 | 8 | Le Mat-pokalen |
| 2002–2003 | Houston Aeros | AHL | 52 | 13 | 22 | 35 | 70 | 23 | 4 | 11 | 15 | 22 | Calder Cup |
|  | Minnesota Wild | NHL | 4 | 1 | 0 | 1 | 0 | – | – | – | – | – |
| 2003–2004 | Houston Aeros | AHL | 47 | 14 | 18 | 32 | 36 | 2 | 0 | 0 | 0 | 2 |
|  | Minnesota Wild | NHL | 15 | 5 | 4 | 9 | 14 | – | – | – | – | – |
| 2004–2005 | Houston Aeros | AHL | 79 | 12 | 31 | 43 | 61 | 5 | 1 | 0 | 1 | 29 |
| 2005–2006 | Färjestads BK | Elitserien | 50 | 11 | 19 | 30 | 82 | 18 | 6 | 3 | 9 | 28 | Le Mat-pokalen |
| 2006–2007 | HC Lugano | NLA | 44 | 14 | 35 | 49 | 87 | 6 | 3 | 3 | 6 | 16 |  |  |  |  |  |  | MM | 9 | 2 | 0 | 2 | 6 |
| 2007–2008 | Färjestads BK | Elitserien | 55 | 17 | 23 | 40 | 54 | 12 | 1 | 5 | 6 | 18 |  |  |  |  |  |  | MM | 9 | 2 | 3 | 5 | 4 |
| 2008–2009 | Färjestads BK | Elitserien | 55 | 18 | 27 | 45 | 56 | 13 | 1 | 4 | 5 | 8 | Le Mat-pokalen |  |  |  |  |  | MM | 9 | 1 | 0 | 1 | 8 |
| 2009–2010 | Toronto Maple Leafs | NHL | 60 | 2 | 7 | 9 | 20 | – | – | – | – | – |  |  |  |  |  |  | MM | 9 | 1 | 5 | 6 | 0 |
| 2010–2011 | Färjestads BK | Elitserien | 32 | 9 | 12 | 21 | 20 | 14 | 4 | 9 | 13 | 12 | Le Mat-pokalen |  |  |  |  |  | MM | 9 | 0 | 0 | 0 | 4 |
| 2011–2012 | Färjestads BK | Elitserien | 53 | 9 | 18 | 27 | 42 | 11 | 5 | 4 | 9 | 12 |
| 2012–2013 | Färjestads BK | Elitserien | 48 | 11 | 27 | 38 | 42 | 10 | 2 | 4 | 6 | 6 |
| 2013–2014 | Färjestads BK | SHL | 43 | 4 | 4 | 8 | 28 | 15 | 4 | 1 | 5 | 12 |
| 2014–2015 | Färjestads BK | SHL | 55 | 2 | 13 | 15 | 52 | 3 | 0 | 0 | 0 | 0 |
| 2015–2016 | Färjestads BK | SHL | 49 | 4 | 9 | 13 | 28 | 5 | 1 | 1 | 2 | 0 |
| 3 kautta | yhteensä | NHL | 79 | 8 | 11 | 19 | 34 | – | – | – | – | – |
| 11 kautta | yhteensä | Elitserien/SHL | 542 | 106 | 205 | 311 | 484 | 127 | 39 | 43 | 82 | 118 |
| 4 kautta | yhteensä | AHL | 178 | 39 | 71 | 110 | 167 | 30 | 5 | 11 | 16 | 53 |
| 1 kausi | yhteensä | NLA | 44 | 14 | 35 | 49 | 87 | 6 | 3 | 3 | 6 | 16 |

Lähteet
-------

* Rickard Wallin The Internet Hockey Databasessa (englanniksi)
* Rickard Wallin Legends of Hockey -sivustolla (englanniksi)
* Rickard Wallin *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9  Rickard Wallin *Elite Prospects*. Everysport Media Group AB.  (englanniksi)
2. 1 2  Rickard Wallin Legends of Hockey -sivustolla (englanniksi)
3. ↑  Rickard Wallin The Internet Hockey Databasessa (englanniksi)
4. ↑  Leafs lure Wallin from Sweden  9.7.2009. Sportsnet.ca.  Arkistoitu 25.9.2009. Viitattu 29.5.2011. (englanniksi)
5. ↑  Bodin, Uffe: Wallin överens med Toronto *Hockeysverige.se*.  10.7.2009. NewMe. Viitattu 29.5.2011. (ruotsiksi)
6. ↑  Kalitzki, Jörgen: Rickard Wallin skrev på för Färjestad  26.5.2010. Färjestads BK. Viitattu 29.5.2011. (ruotsiksi)
7. ↑  Kalitzki, Jörgen: Färjestad förlänger med Wallin  5.5.2014. Färjestads BK. Viitattu 24.1.2015. (ruotsiksi)
8. ↑  Eriksson, Stefan: Färjestad BK förlänger med Rickard Wallin  18.3.2015. Färjestads BK. Viitattu 13.5.2015. (ruotsiksi)